***“Açıq Hökumətin təşviqinə dair 2012-2015-ci illər üçün Milli Fəaliyyət Planı”nda nəzərdə tutulan tədbirlərin Azərbaycan Respublikasının Dövlət Miqrasiya Xidməti tərəfindən 2015-ci ildə icrası barədə illik hesabat***

**2.1-ci bəndin icrasına dair (Dövlət orqanlarının öz fəaliyyəti barədə məlumatları mütəmadi, yenilənmiş əsaslarla internet səhifələrində yerləşdirməsi):**

Dövlət Miqrasiya Xidmətinin fəaliyyəti barədə məlumatların və maarifləndirmə xarakterli materialların mütəmadi olaraq yenilənmiş əsaslarla Xidmətin rəsmi internet səhifəsində (www.migration.gov.az) yerləşdirilməsi 2015-ci ildə də diqqət mərkəzində saxlanılmışdır. Eyni zamanda, hesabat ilində Xidmət rəhbərliyi tərəfindən keçirilmiş ikitərəfli görüşlər, miqrasiya ilə bağlı beynəlxalq və yerli əhəmiyyətli tədbirlər, həmçinin Xidmətin fəaliyyətinə dair digər məlumatlar Xidmətin rəsmi internet səhifəsində yerləşdirilmişdir. Xidmətin rəsmi internet səhifəsinin (www.migration.gov.az) “Qanunvericilik” bölməsində yerləşdirilmiş qanunvericilik aktlarının yenilənməsi işləri davam etdirilmişdir.

Xidmətin rəsmi internet səhifəsində “Bakı 2015” I Avropa Oyunları, Dövlət Miqrasiya Xidməti yanında İctimai Şura, rus və ingilis dillərində “Ermənistanın Azərbaycana qarşı təcavüzü adlı yeni pəncərələr yaradılmış, müvafiq məlumatlar hazırlanaraq qeyd edilən pəncərələrdə yerləşdirilmişdir.

Miqrasiya qanunvericiliyi, o cümlədən Azərbaycan Respublikasına gələn əcnəbilərin və vətəndaşlığı olmayan şəxslərin olduğu yer üzrə qeydiyyata alınmaları qaydaları, “Bakı 2015” I Avropa Oyunları zamanı ölkəyə gələn əcnəbilərin və vətəndaşlığı olmayan şəxslərin maarifləndirilmələri məqsədilə videoçarxlar, slaydlar və filmlər hazırlanaraq, Xidmətin rəsmi internet səhifəsində yerləşdirilmişdir.

**2.2-ci bəndin icrasına dair (Dövlət orqanlarının öz fəaliyyəti barədə illik məruzələr tərtib etməsi və internet səhifələrində açıqlaması):**

Hər il Dövlət Miqrasiya Xidmətinin ilin yekununa dair hesabat iclası keçirildikdən sonra bu barədə məlumat Xidmətin rəsmi internet səhifəsində (www.migration.gov.az) yerləşdirilir. Xidmətin 2015-ci ilin yekunlarına və növbəti ildə qarşıda duran həlli vacib məsələlərə həsr olunmuş hesabat iclası keçirilmişdir. Bu barədə məlumat Xidmətin rəsmi internet səhifəsində yerləşdiriləcəkdir.

**2.3-cü bəndin icrasına dair (Dövlət orqanlarının öz fəaliyyəti barədə mətbuat konfransları və ictimaiyyətlə birbaşa ünsiyyət formasında tədbirlər keçirməsi):**

Hesabat ilində Dövlət Miqrasiya Xidməti tərəfindən mütəmadi olaraq, mətbuat konfransları, xüsusilə Birləşmiş Millətlər Təşkilatının Qaçqınlar üzrə Ali Komissarlığının, Beynəlxalq Miqrasiya Təşkilatının Azərbaycan Nümayəndəliyinin, Beynəlxalq Qızıl Xaç və Qızıl Aypara Cəmiyyətləri Federasiyasının, Azərbaycanda Amerika Ticarət Palatasının (Amcham), Alman-Azərbaycan Xarici Ticarət Palatasının və digər təşkilatların nümayəndələri ilə görüşlər, həmçinin dəyirmi masalar keçirilmişdir.

Miqrasiya qanunvericiliyi, xüsusilə də Azərbaycan Respublikasına gələn əcnəbilərin və vətəndaşlığı olmayan şəxslərin olduğu yer üzrə qeydiyyata alınması qaydaları barədə ictimaiyyətin məlumatlandırılması üçün videoçarxların, slaydların və filmlərin hazırlanaraq, paytaxt və regional televiziya kanallarında nümayişi davam etdirilmişdir.

Eyni zamanda, ölkədə və dünyada miqrasiya sahəsi üzrə baş verən yeniliklərin əcnəbilərə və vətəndaşlığı olmayan şəxslərə, həmçinin Azərbaycan Respublikası vətəndaşlarına çatdırılması məqsədilə Xidmətin 3 dildə - Azərbaycan, ingilis və rus dillərində nəşr olunan “Miqrasiya” informasiya analitik jurnalının növbəti sayı çap olunmuşdur.

Bununla belə, əcnəbilərin və vətəndaşlığı olmayan şəxslərin Azərbaycan Respublikasında olma, müvəqqəti və daimi yaşama, habelə Azərbaycan Respublikasının ərazisində haqqı ödənilən əmək fəaliyyəti ilə məşğul olma və qeydiyyat qaydaları barədə bukletlər Xidmət tərəfindən nəşr edilmiş və paylanması təşkil olunmuşdur. Bundan əlavə, Azərbaycan Respublikasına gələn əcnəbilərin və vətəndaşlığı olmayan şəxslərin olduğu yer üzrə qeydiyyat qaydaları barədə məlumatlandırılması məqsədi ilə müxtəlif dillərdə (Azərbaycan, rus, ingilis, ərəb, fars və urdu dillərində) bildirişlər hazırlanaraq, dövlət sərhədinin buraxılış məntəqələrində paylanılması üçün aidiyyəti üzrə təqdim edilmişdir.

Hesabat ilində kütləvi informasiya vasitələri ilə yüksək səviyyədə əməkdaşlıq davam etdirilərək, Xidmətin vəzifəli şəxslərinin kütləvi informasiya vasitələri üçün müsahibələri təşkil olunmuşdur. Bununla belə, Xidmətin fəaliyyəti barədə məlumatlar kütləvi informasiya vasitələrinə verilərək, miqrasiya orqanlarının fəaliyyəti işıqlandırılmışdır.

İctimaiyyət nümayəndələri, eləcə də əcnəbilərin və vətəndaşlığı olmayan şəxslərin iştirakı ilə Sabirabad, Xaçmaz, Lənkəran, Gəncə, Şirvan, Şəki, Quba, İmişli, Ağdaş rayonlarında görüş və qəbullar təşkil olunmuş, bu barədə materialların telekanallarda yayımlanması təmin olunmuşdur.

Bunlarla yanaşı, Bakı Dövlət Universiteti, Sumqayıt Dövlət Universiteti, Memarlıq və İnşaat Universiteti, Bakı Slavyan Universiteti, Qafqaz Universiteti, Azərbaycan Tibb Universiteti, Gəncə Dövlət Universiteti, Azərbaycan Dövlət Neft Akademiyasında miqrasiya qanunvericiliyinin təbliği məqsədilə maarifləndirmə tədbirləri təşkil edilmişdir.

**2.4-cü bəndin icrasına dair (Dövlət orqanlarının fəaliyyətini tənzimləyən qanunvericilik aktlarının anlaşılan sadə dildə yazılmış versiyasının, bələdçi qaydaların tərtib edilməsi və bu məlumatların vətəndaşlar arasında təşviq edilməsi);**

Hesabat ilində Dövlət Miqrasiya Xidmətinin fəaliyyətini tənzimləyən qanunvericilik aktlarının sadə dildə yazılmış versiyalarının Azərbaycan, ingilis və rus dillərində Xidmətin rəsmi internet səhifəsinə (www.migration.gov.az) daxil edilməsi və bu məlumatların vətəndaşlar arasında təşviq edilməsi işləri davam etdirilmişdir. Belə ki, əcnəbilərin və vətəndaşlığı olmayan şəxslərin Azərbaycan Respublikasında olma, müvəqqəti və daimi yaşama, Azərbaycan Respublikasının ərazisində haqqı ödənilən əmək fəaliyyəti ilə məşğul olma və qeydiyyata alınma, hüquq və azadlıqları, məsuliyyəti, “Qaçqın” statusu verilməsi, Azərbaycan Respublikası vətəndaşlığının əldə edilməsi, bərpası, vətəndaşlığa xitam verilməsi, Azərbaycan Respublikasının vətəndaşlığına mənsubiyyətin müəyyən edilməsi haqqında məlumatların, habelə göstərilən xidmətlərə görə ödənilməli olan dövlət rüsumları və onların məbləğləri barədə sadə və anlaşılan dildə hazırlanmış məlumatlar, həmçinin tələb olunan sənədlər və ərizə - anket formalarının yenilənmiş nümunələri Xidmətin rəsmi internet səhifəsində yerləşdirilmişdir.

Ölkə vətəndaşlarının, əcnəbilərin və vətəndaşlığı olmayan şəxslərin dövlət orqanlarına müraciət etmək hüququ ilə bağlı maarifləndirilməsi məqsədilə rəsmi internet səhifəsində “Vətəndaşların müraciətlərinə dair qanunvericilik” adlı yeni alt bölmə istifadəyə verilmişdir.

Qeyd olunanlarla yanaşı, 2015-ci ildə 3 dildə - Azərbaycan, ingilis və rus dillərində fəaliyyət göstərən Çağrı mərkəzi şöbəsinə (919 telefon xətti) **99.439** telefon zəngi daxil olmuş və mövcud qanunvericiliyin tələbləri çərçivəsində anlaşılan sadə dildə cavablandırılmışdır.

Xidmətə müraciət edən əcnəbilər, vətəndaşlığı olmayan şəxslər və Azərbaycan Respublikasının vətəndaşları üçün gözləmə zalında miqrasiya qanunvericiliyi ilə bağlı 3 dildə - Azərbaycan, rus və ingilis dillərində slaydların nümayişi davam etdirilmişdir.

**2.5-ci bəndin icrasına dair (Dövlət proqramlarının əhatə etdiyi sahələr üzrə internet portallarının yaradılması);**

2015-ci ilin sentyabr ayında “Dövlət proqramlarında icrası Dövlət Miqrasiya Xidmətinə həvalə edilmiş tədbirlərin yerinə yetirilməsi ilə bağlı portal” istifadəyə verilmişdir.

**4.1-ci bəndin icrasına dair (Dövlət orqanları tərəfindən ictimai əhəmiyyət kəsb edən qanun layihələrinin hazırlanması prosesinə vətəndaş cəmiyyəti nümayəndələrinin cəlb edilməsi, ictimai dinləmələrin keçirilməsi);**

Dövlət Miqrasiya Xidməti tərəfindən ictimai əhəmiyyət kəsb edən qanun layihələrinin hazırlanması prosesinə vətəndaş cəmiyyəti nümayəndələrinin cəlb edilməsi və bununla bağlı ictimai dinləmələrin keçirilməsi daim diqqət mərkəzində saxlanılmışdır. Eyni zamanda, Xidmət tərəfindən keçirilmiş tədbirlərdə tədbir iştirakçıları tərəfindən, habelə Dövlət Miqrasiya Xidməti yanında İctimai Şura tərəfindən miqrasiya məsələləri ilə bağlı verilmiş təkliflər müzakirə olunaraq, məqsədəuyğun hesab olunanları hazırlanan layihələrdə nəzərə alınmışdır.

**4.2-ci bəndin icrasına dair (Əhaliyə xidmət göstərən dövlət orqanları tərəfindən vətəndaş cəmiyyəti institutları ilə əməkdaşlığın təkmilləşdirilməsi üçün müvafiq şuraların və ya əməkdaşlıq şəbəkələrinin yaradılması);**

“İctimai iştirakçılıq haqqında” Azərbaycan Respublikasının 2013-cü il 22 noyabr tarixli 816-IVQ nömrəli Qanununa, Qanunun tətbiqi barədə Azərbaycan Respublikası Prezidentinin 2014-cü il 16 yanvar tarixli 89 nömrəli Fərmanına və Azərbaycan Respublikası Nazirlər Kabinetinin 2014-cü il 30 may tarixli 171 nömrəli Qərarı ilə təsdiq edilmiş “İctimai şuranın vətəndaş cəmiyyəti institutları tərəfindən seçilməsinə dair Əsasnamə”yə uyğun olaraq Azərbaycan Respublikasının Dövlət Miqrasiya Xidməti yanında İctimai Şuraya seçkinin təşkili məqsədi ilə vətəndaş cəmiyyəti institutlarının da 5 nümayəndəsi daxil olmaqla 9 nəfərdən ibarət Seçki Komissiyası təşkil edilmişdir. 20 may 2015-ci il tarixdə Azərbaycan Respublikasının Dövlət Miqrasiya Xidməti yanında İctimai Şura üzvlüyünə seçki keçirilmişdir. Səsvermə nəticəsində qanunvericiliyə uyğun olaraq İctimai Şura üzvlüyünə namizədliyini irəli sürmüş 8 vətəndaş cəmiyyəti institutu nümayəndəsindən aşağıdakılar Azərbaycan Respublikasının Dövlət Miqrasiya Xidməti yanında İctimai Şuranın üzvləri seçilmişlər:

1. Allahverənov Azər Kərim oğlu - “Həyat” Beynəlxalq Humanitar Təşkilatının sədri;
2. Bağırov Kənan Sabir oğlu - Azərbaycan Uşaq və Gənclərin Sülh Şəbəkəsi və Liderlik Məktəbi, baş məsləhətçi;
3. Kətanov Məmməd Teymur oğlu - Azərbaycan Qızıl Aypara Cəmiyyətinin Miqrasiya şöbəsinin müdiri;
4. Məmmədova Kəmalə Natiq qızı - Qadın və Uşaq Problemlərinin Araşdırılması İctimai Birliyinin sədri;
5. Məmmədov Sahib Məlik oğlu - Vətəndaşların əmək hüquqlarını müdafiə liqası təşkilatının İcraiyyə Komitəsinin sədri.

**4.3-cü bəndin icrasına dair (İctimai maraq kəsb edən qərarların qəbul edilməsi prosesində ictimaiyyətin iştirakını genişləndirmək vasitəsi kimi internet səhifələrindən istifadə edilməsi, vətəndaşların təklif və rəylərinin qəbul edilməsi, müzakirələrin təşkil edilməsi, interaktiv sual-cavab bölmələrinin yaradılması və s.)**

Dövlət Miqrasiya Xidmətinin fəaliyyətində ictimaiyyətin iştirakını genişləndirmək məqsədilə Xidmətin 3 dildə - Azərbaycan, rus və ingilis dillərində fəaliyyət göstərən rəsmi internet səhifəsindən (www.migration.gov.az) istifadə olunaraq, hesabat ilində internet səhifəsinin “Sual-cavab” bölməsinə, həmçinin Xidmətin elektron ünvanına (info@migration.gov.az) daxil olmuş müraciətlərin (ərizə, təklif, şikayət, sorğu və s.) baxılması (elektron qaydada) və vaxtında cavablandırılması təmin olunmuşdur.

Əcnəbilərin və vətəndaşlığı olmayan şəxslərin, eləcə də ölkə vətəndaşlarının informasiya əldə etmək hüququnun təmin edilməsi məqsədilə “Çağrı mərkəzi şöbəsi” (919 telefon nömrəsi) 3 dildə - Azərbaycan, rus və ingilis dillərində daxil olmuş zənglər qanunvericilik çərçivəsində cavablandırılmışdır.

Əcnəbilərin və vətəndaşlığı olmayan şəxslərin, habelə ölkə vətəndaşlarının müraciətlərinin qanunvericiliyin tələblərinə uyğun operativ cavablandırılması və bu sahədə şəffaflığın artırılması istiqamətində işlər hesabat dövründə də davam etdirilmişdir. Bu məqsədlə Çağrı mərkəzində və “Asan xidmət” mərkəzlərində çalışan əməkdaşların bilik və peşə hazırlığının artırılması üçün seminarlar keçirilmiş, əməkdaşların bilik səviyyələrinin qiymətləndirilməsi həyata keçirilmişdir.

 **4.4-cü bəndin icrasına dair (Dövlət orqanları tərəfindən “Açıq qapı” vətəndaş forumlarının keçirilməsi);**

2015-ci ildə miqrasiya sahəsindəki yeniliklərin və mühüm tədbirlərin ictimaiyyətə çatdırılması, o cümlədən əcnəbilərin və vətəndaşlığı olmayan şəxslərin məlumatlandırılması və maarifləndirilməsi işləri davam etdirilmişdir. Belə ki, ölkədə miqrasiya sahəsində həyata keçirilən kompleks tədbirlər, əcnəbilərin və vətəndaşlığı olmayan şəxslərin hüquq və azadlıqlarının qorunması, onların olduğu yer və yaşayış yeri üzrə qeydiyyatları, miqrasiya qanunvericiliyinin tələblərinin pozulmasına görə məsuliyyət və miqrasiya ilə bağlı digər məsələlər Respublikamızın regionlarında da Dövlət Miqrasiya Xidmətinin vəzifəli şəxsləri tərəfindən ictimaiyyətin diqqətinə çatdırılmış və keçirilmiş tədbirlər kütləvi informasiya vasitələrində işıqlandırılmışdır.

Belə ki, 20 oktyabr tarixdə Xaçmaz regional miqrasiya idarəsinin xidməti ərazisinə aid olan Qusar şəhərində, 18 noyabr tarixdə Gəncə regional miqrasiya idarəsinin xidməti ərazisinə aid olan Qazax şəhərində, 4 dekabr tarixdə Şəki regional miqrasiya idarəsinin xidməti ərazisinə aid olan Qax şəhərində, 14 dekabr tarixdə Şirvan regional miqrasiya idarəsinin xidməti ərazisinə aid olan Hacıqabul şəhərində, 25 dekabr tarixdə isə Ağsu regional miqrasiya idarəsinin xidməti ərazisinə aid olan Şamaxı şəhərində əcnəbi və vətəndaşlığı olmayan şəxslər, vətəndaşlar, aidiyyəti dövlət qurumları, ictimai təşkilatlar, işəgötürənlər, sahibkarların nümayəndələrinin iştirakı ilə “Açıq qapı günü”-vətəndaş forumları təşkil edilmişdir. Sözügedən tədbirlərdə əcnəbilərin və vətəndaşlığı olmayan şəxslərin hüquq və azadlıqları, vətəndaşsızlıq hallarının aradan qaldırılması, qanunsuz miqrasiyaya qarşı mübarizə tədbirləri, əcnəbilərin və vətəndaşlığı olmayan şəxslərin olduğu yer üzrə qeydiyyatı, Dövlət Miqrasiya Xidmətinin göstərdiyi elektron xidmətlər barədə ətraflı məlumat verilmiş, müzakirələr aparılmış, ictimaiyyəti maraqlandıran suallar cavablandırılmışdır. Keçirilmiş tədbirlər barədə geniş məqalələrin dövrü mətbuatda və elektron KİV-də dərci, telekanallarda reportajların yayımı təmin edilmişdir.

Qeyd olunanlarla yanaşı, ötən dövr ərzində Dövlət Miqrasiya Xidmətinə edilən müraciətlər əsasında Xidmət rəisi tərəfindən 309, Xidmət rəisinin müavinləri tərəfindən isə 26 nəfər şəxsən qəbul edilmiş, dinlənilmiş və müvafiq qərarlar qəbul olunmuşdur. Qəbul zamanı hər bir müraciətin mahiyyəti diqqətlə öyrənilmiş, bəzi müraciətlər dərhal cavablandırılmış, digərləri isə baxılaraq, barələrində müvafiq qərarlar qəbul olunmuşdur. Eyni zamanda, qəbul olunmuş qərarların icrası nəzarətə götürülmüşdür.

**5.2-ci bəndin icrasına dair (Dövlət orqanlarının öz səlahiyyətlərinə uyğun olaraq həyata keçirdikləri elektron xidmətlər barədə ildə bir dəfədən az olmayaraq ictimai təqdimatlar keçirməsi);**

Hesabat ilində Dövlət Miqrasiya Xidmətinin təqdim etdiyi elektron xidmətlərdən istifadə qaydaları barədə oktyabr ayında Qusar, noyabr ayında Qazax, dekabr ayında Qax rayonlarında keçirilən tədbirlərdə iştirakçılara məlumat verilmişdir.

**9.2-ci bəndin icrasına dair (Açıq hökumət təşəbbüsü üzrə maarifləndirici materialların nəşri və əhali arasında paylanması);**

Qeyd olunan məsələlər barədə bu Fəaliyyət Planının 2.1-ci, 2.3-cü, 2.4-cü və 4.4-cü bəndlərinin icrası ilə bağlı hissədə qeyd olunmuşdur.

**9.3-ci bəndin icrasına dair (“Açıq Hökumət Tərəfdaşlığı” çərçivəsində öhdəliklərin icrası istiqamətində zəruri tədbirlərin davam etdirilməsi);**

2015-ci ildə ”Açıq Hökumət Tərəfdaşlığı” çərçivəsində öhdəliklərin icrası Dövlət Miqrasiya Xidməti tərəfindən diqqət mərkəzində saxlanılmışdır. Bu istiqamətdə işlər davam etdirilir.

 **9.4-cü bəndin icrasına dair (Fəaliyyət Planında nəzərdə tutulan tədbirlərin icrası üçün vətəndaş cəmiyyəti institutlarına maliyyə dəstəyi);**

Fəaliyyət Planında göstərilən tədbirlərin icrası üçün vətəndaş cəmiyyəti institutlarına maliyyə dəstəyi göstərilməsi istiqamətində işlər aparılması nəzərdə tutulmuşdur.